
НАРЕДБА 
за условията и реда за координация на полетите с държавни безпилотни въздухоплавателни средства за дейности, извършвани  в обществен интерес 




Глава I 
 ОБЩИ ПОЛОЖЕНИЯ

Чл. 1. Тази наредба урежда условията и реда за координация на полетите с държавни безпилотни въздухоплавателни средства (БВС) за дейности, извършвани в обществен интерес от държавните органи за охрана, отбрана, национална сигурност, противодействие на престъпността и опазване на обществения ред, осигуряване на пожарна безопасност и защита при пожари, бедствия и извънредни ситуации, както и за нуждите на спешната медицинска помощ.

Чл. 2. Изискванията на Делегиран регламент (ЕС) 2019/945 на Комисията от 12 март 2019 година относно безпилотните летателни системи и операторите от трети държави на безпилотни летателни системи (Регламент (ЕС) 2019/945) не се прилагат за БВС, използвани от държавните органи и организации по чл. 1.

[bookmark: _Hlk213075504][bookmark: _Hlk211234667][bookmark: _Hlk213075597]Чл. 3. Държавните органи и организации по чл. 1 приемат правила за използване на БВС, които могат да се различават от тези, определени в Регламент за изпълнение (EС) 2019/947 относно правилата и процедурите за експлоатация на безпилотни въздухоплавателни средства (Регламент (ЕС) 2019/947), като при използването на БВС  се осигурява безопасността на хората и имуществото на земята и във въздуха.

Глава II
ОТГОВОРНОСТ И ОТЧЕТНОСТ

Чл. 4.  (1) Държавните органи и организации по чл. 1 отговарят за безопасното използване на БВС и носят отговорност за вредите, причинени на трети лица от използването на БВС.
(2) Държавните органи и организации по чл. 1 документират всяко използване на БВС, като в случай на провеждане на разследване на инциденти или произшествия, причинени от или с БВС, предоставят данни на разследващите органи. 

[bookmark: _Hlk213078025]Чл. 5. (1) Всеки държавен орган и организация по чл. 1 носи отговорност дистанционно управляващите пилоти да са придобили квалификация за управление на използваните БВС съгласно вътрешните си правила.
[bookmark: _Hlk210308789][bookmark: _Hlk210309359](2) Преди и по време на полета с БВС, дистанционно управляващият пилот е длъжен при използването на БВС да спазва изискванията за безопасността на въздухоплаването, въведените ограничения и забрани за полети на БВС.
(3) Дистанционно управляващият пилот извършва предварителната и текущата координация с органите за обслужване на въздушното движение и/или военните контролни органи за полети над 120 m или в географските зони на БВС или извън зоната на пряката видимост на БВС, провеждани в контролираното въздушно пространство.
(4) В случай на заплаха за пилотируемата авиация, дистанционно управляващият пилот е длъжен незабавно да прекрати полета. Пилотът прекратява полета и когато това му е указано от органите за обслужване на въздушното движение, военните контролни органи или Центъра за координиране използването на въздушното пространство.
(5) Когато са въведени ограничения във въздушното пространство за провеждане на полети с БВС, след приключване на полета с БВС дистанционно управляващият пилот уведомява незабавно Центъра за координиране използването на въздушното пространство за прекратяване използването на БВС.

					    
					     Глава III
ПЛАНИРАНЕ НА ПОЛЕТИ И ВЪВЕЖДАНЕ НА 
ОГРАНИЧЕНИЯ ВЪВ ВЪЗДУШНОТО ПРОСТРАНСТВО

[bookmark: _Hlk211243148]Чл. 6. Полетите с БВС, осъществявани  от държавни органи или организации по чл. 1, се изпълняват с предимство пред полетите с БВС с общо и търговско предназначение.

Чл. 7. (1) Полетите с БВС, изпълнявани от държавни органи и организации по чл. 1, не се ползват с приоритет пред полети на въздухоплавателни средства с пилот на борда, освен когато се изпълняват в условията на неотложност. 
(2) Полетите с държавните въздухоплавателни средства, полетите за извършване на спешна медицинска помощ и полетите в аварийно състояние, извършвани с пилот на борда, се ползват с предимство пред полетите с БВС, дори когато са налице условия на неотложност.

[bookmark: _Hlk215834907]Чл. 8. (1) Държавните органи и организациите по чл. 1 заявяват въвеждането на ограничение за използването на въздушното пространство до Центъра за координиране използването на въздушното пространство по реда на Наредба № 19 от 6.07.2023 г. за функциониране на Единната система за гражданско и военно управление на въздушното пространство. 
(2) При съвпадане на заявки съгласно ал. 1, подадени от различни държавни органи и организации по чл. 1, Центърът за координиране на използването на въздушното пространство информира органите и организациите по чл. 1 за ползвателите в същата зона, както и за заявителите на същата зона, и им предоставя контактите им.
(3) След получаване на информацията по ал. 2 заявителите и ползвателите на зоната извършват координация помежду си по отношение на:
1. разпределение по време;
2. разпределение по височини; 
3. комбинирано разпределение по височини и време;
4. друга приложима информация при необходимост.

Чл. 9. Навлизането на БВС в географски зони, в които полетите на БВС са забранени или ограничени, става само след разрешение от съответните заявители на тези зони. Разрешението се иска от органа, в чието управление е съответното БВС.

Чл. 10. (1) Ограничение за използването на въздушното пространство по чл. 8, ал. 1 не се заявява, когато се извършват полети с БВС при следните условия:
1.  БВС е с максимална излетна маса до 25 kg;
2.  полетът ще е на височина до 120 m над терена или до 15 m над височината на изкуствено препятствие, по-високо от 105 m;
3.  полетът ще се извършва извън ограничените географски зони на БВС около летищата; 
4. полетът ще се извършва в населени места, попадащи в хоризонталните граници на зона за безопасност около летище, на височини до 50 m над земната повърхност или на височина до 10 m над препятствие или сграда, на хоризонтално разстояние до 50 m от тях. 
(2) Държавните органи и организациите по чл. 1 координират дейностите си в географските зони на БВС с техните заявители.

[bookmark: _Hlk216090759]Чл. 11. (1) При необходимост от извършване на дейности с БВС от държавните органи и организации по чл. 1 в условията на неотложност, не се прилага редът за резервиране на отделен обем въздушно пространство, определен в Наредба № 19 от 6.07.2023 г. за функциониране на Единната система за гражданско и военно управление на въздушното пространство.
(2) В случаите по ал. 1 държавните органи и организациите по чл. 1 информират Центъра за координиране използването на въздушното пространство, когато дейностите попадат в:
1. определените от Главна дирекция „Гражданска въздухоплавателна администрация“ (ГД ГВА) географски зони за безопасност около летища и зони, ограничени около летища или
2. контролираните зони на летищата и на височина над 120 m,
(3) В случаите по ал. 1 и 2 държавните органи и организациите по чл. 1 указват хоризонталните и вертикалните граници на използваното въздушно пространство, съгласно „картите за определяне на риска за полети с БВС в районите на гражданските летища“, публикувани в секция „Географски зони на БЛС - интерактивна карта“ и периода за използване.  
         
Чл. 12. (1) При необходимост от извършване на дейности с БВС в условията на неотложност над 120 m  в неконтролирано въздушно пространство (клас G) извън определените от ГД ГВА географски зони за безопасност около летища и зони, ограничени около летища, държавните органи и организациите по чл. 1 провеждат полета без да уведомяват Центъра за координиране използването на въздушното пространство.
 (2) В случаите по ал. 1 държавните органи и организациите по чл. 1:
1. извършват оценка на риска съгласно вътрешни правила и използват технически решения за повишаване на безопасността (системи за наблюдение, ADS-B приемници, визуални наблюдатели и др.);
2. съобразяват операциите си с ограниченията във въздушното пространство чрез интерактивни карти и NOTAM съобщения;
3. спазват и прилагат принципа „наблюдение и избягване“.

ДОПЪЛНИТЕЛНА РАЗПОРЕДБА:

§ 1. По смисъла на тази наредба:
1. „безпилотно въздухоплавателно средство (БВС)“ означава всяко въздухоплавателно средство, което се управлява или е предназначено да се управлява самостоятелно или да бъде управлявано дистанционно, без на борда да има пилот;
2. „държавни безпилотни въздухоплавателни средства“ са БВС, собствени или наети и използвани за дейностите, извършвани от държавните органи и организации по чл. 1, за охрана, отбрана, национална сигурност, противодействие на престъпността и опазване на обществения ред, осигуряване на пожарна безопасност и защита при пожари, бедствия и извънредни ситуации в обществен интерес, както и за нуждите на спешната медицинска помощ;
3. „дистанционно управляващ пилот на БВС“ има значението по смисъла на Регламент (ЕС) 2019/947;  
4. „географски зони на БВС“ са зоните по смисъла на чл. 2, т. 4. от Регламент (ЕС) 2019/947;
5. „полет в условията на неотложност“  е полет, за който не се прилага предвидения ред в Наредба № 19 от 6.07.2023 г. за функциониране на Единната система за гражданско и военно управление на въздушното пространство и се извършва при спешна медицинска помощ; опасност за живота и здравето на лица; овладяване и/или преодоляване на последици от бедствия, аварии и катастрофи; търсене и спасяване; борба с тероризма, опазване на обществения ред и противодействие на престъпността; предотвратяване или реагиране на терористични актове, заплахи за националната сигурност и защита на стратегически обекти; охрана на лица, обекти и мероприятия от национално значение.
6. „неконтролирано въздушно пространство (клас G)“ е пространството съгласно SERA.6001 „ж“ на Регламент (ЕС) 923/2012 от 26 септември 2012 година за определяне на общи правила за полетите и разпоредби за експлоатация относно аеронавигационните услуги и процедури.
7. „контролирани зони на летищата“ са зоните съгласно на Наредба № 11 от 5.05.1999 г. за обслужване на въздушното движение във въздушното пространство на Република България.

ЗАКЛЮЧИТЕЛНИ РАЗПОРЕДБИ:

§ 2. В срок до 2 месеца от влизане в сила на наредбата, всеки държавен орган или организация по чл. 1 разработва вътрешни правила за организиране на дейността си по наредбата.
§ 3. Наредбата е съгласувана с председателя на Държавна агенция „Национална сигурност“, председателя на Държавна агенция „Разузнаване“, председателя на Държавна агенция „Технически операции“ и началника на Националната служба за охрана.
§ 4. Наредбата се издава на основание чл. 62в, ал. 2 от Закона за гражданското въздухоплаване.

